Elia Luini (født 23. juni 1979 i Gavirate, Italien) er en italiensk tidligere roer og firedobbelt verdensmester. Ved OL 2000 i Sydney vandt Luini (sammen med Leonardo Pettinari) en sølvmedalje i disciplinen letvægtsdobbeltsculler. Den italienske båd kom ind på andenpladsen i en finale, hvor Polen vandt guld, mens Frankrig tog bronzemedaljerne. Han deltog i samme disciplin ved både OL 2004 i Athen, OL 2008 i Beijing og OL 2012 i London, hvor italienerne sluttede på henholdsvis 12., 4. og 7. pladsen. Luini vandt desuden hele fire VM-guldmedaljer gennem karrieren, tre i letvægtsdobbeltsculler (2001, 2002 og 2003) og én i letvægtsdobbeltfirer (1998).